ธปท.ออกมาตรการจัดการภัยทางการเงิน พร้อมกำหนดให้สถาบันการเงินทุกแห่งปฏิบัติตามเป็นมาตรฐานเดียวกัน หวังช่วยยกระดับป้องกันมิจฉาชีพหลอกลวงประชาชน
นายเศรษฐพุฒิ สุทธิวาทนฤพุฒิ ผู้ว่าการธนาคารแห่งประเทศไทย (ธปท.) เปิดเผยว่า ปัจจุบันภัยทางการเงินมีแนวโน้มเพิ่มขึ้นและหลากหลายรูปแบบ เช่น SMS หลอกลวง แก๊งคอลเซ็นเตอร์ และแอปพลิเคชันดูดเงิน ส่งผลให้ประชาชนสูญเสียทรัพย์สิน และอาจส่งผลกระทบในวงกว้างต่อการทำธุรกรรมทางการเงินในระยะต่อไป ธปท.ได้ออกมาตรการจัดการภัยทุจริตทางการเงินที่ดูแลตลอดเส้นทางการทำธุรกรรมทางการเงิน โดยกำหนดเป็นแนวปฏิบัติขั้นต่ำให้สถาบันการเงินทุกแห่งปฏิบัติตามเป็นมาตรฐานเดียวกัน ซึ่งจะช่วยให้ป้องกันความเสี่ยงและแก้ไขปัญหาให้ประชาชนได้อย่างมีประสิทธิภาพยิ่งขึ้น โดยให้สถาบันการเงิน งดการส่งลิงก์ทุกประเภทผ่าน SMS อีเมล และงดส่งลิงก์ขอข้อมูลสำคัญ เช่น ชื่อผู้ใช้งาน รหัสผ่าน และเลขบัตรประชาชน ผ่านโซเชียลมีเดีย จำกัดจำนวนบัญชีผู้ใช้งาน mobile banking ของแต่ละสถาบันการเงินให้ใช้ได้ใน 1 อุปกรณ์เท่านั้น ตลอดจนยกระดับความเข้มงวดกระบวนการยืนยันตัวตน เช่น สแกนใบหน้ากรณีโอนเงินมากกว่า 50,000 บาท นอกจากนี้ สถาบันการเงินต้องมีระบบตรวจจับธุรกรรมต้องสงสัยแบบ near real-time เพื่อให้สามารถระงับธุรกรรมได้ทันทีเป็นการชั่วคราวเมื่อตรวจพบ และต้องมีช่องทางติดต่อเร่งด่วน (hotline) ตลอด 24 ชั่วโมง แยกจากช่องทางให้บริการปกติ ทั้งนี้ สถาบันการเงินทุกแห่งได้เริ่มดำเนินการในบางมาตรการแล้ว ส่วนมาตรการที่เหลือจะกำหนดให้แล้วเสร็จภายในเดือนมีนาคมนี้ และจะเร่งดำเนินการสำหรับบางมาตรการที่มีความซับซ้อนให้แล้วเสร็จตามเวลาที่กำหนดต่อไป โดยจะประเมินประสิทธิผลของการดำเนินการ พร้อมทบทวนปรับปรุงมาตรการเป็นระยะ เพื่อให้สามารถป้องกันและแก้ไขภัยทุจริตทางการเงินได้อย่างเหมาะสมกับสถานการณ์ต่อไป